ROMÂNIA

JUDEŢUL SUCEAVA

MUNICIPIUL CÂMPULUNG MOLDOVENESC

CONSILIUL LOCAL

Anexa nr.1 la HCL nr........./2021

**STUDIU DE OPORTUNITATE**

privind delegarea gestiunii Serviciului de transport public local de persoane prin curse regulate în Municipiul Câmpulung Moldovenesc

În conformitate cu prevederile art 1 alin. (2) lit h) din Legea nr. 51/2006, Legea serviciilor comunitare de utilităţi publice, transportul public local de călători este un serviciu comunitar de utilitate publică, care asigură „satisfacerea nevoilor esenţiale de utilitate şi interes public generai cu caracter sociale"' ale colectivităţii locale.

De asemenea, potrivit art, 32 alin, (2) din acelaşi act normativ, în vederea fundamentării soluţiei optime de delegare a gestiunii serviciului de utilitate publică, autoritatea administraţiei publice locale asigură elaborarea şi adoptarea unui studiu de oportunitate.

Conform art. 3 alin. (1) din Legea nr. 51/2006, „Serviciile de utilităţi publice sunt responsabilitatea autorităţilor administraţiei publice locale sau, după caz, a asociaţiilor de dezvoltare intercomunitară având ca scop serviciile de utilităţi publice, conform mandatelor acordate acestora prin hotărâri ale autorităţilor deliberative ale unităţilor administrativ-teritoriale membre. Serviciile de utilităţi publice se organizează şi se gestionează cu respectarea prevederilor legale, potrivit hotărârilor adoptate de autorităţile deliberative ale unităţilor administrativ-teritoriale, în funcţie de gradul de urbanizare, de importanţa economico-socială a localităţilor, de mărimea şi de gradul de dezvoltare ale acestora şi în raport cu infrastructura tehnico-edilitară existentă."

Scopul studiului de oportunitate este acela de a facilita adoptarea deciziei privind modalitatea de organizare a serviciului public de transport local de călători, în aşa fel încât, având în vedere situaţia concretă creată de factorii economici, de reglementare, instituţionale şi sociale, să se identifice soluţia potrivită de organizare a serviciului public de transport local de călători, pentru a se răspunde nevoilor comunităţii locale din Municipiul Câmpulung Moldovenesc.

Pentru domeniul serviciului public de transport local de călători, sunt relevante următoarele reglementări legale:

- Regulamentul (CE) NR. 1370/2007 din 23 octombrie 2007 privind serviciile publice de transport feroviar şi rutier de călători şi de abrogare a Regulamentelor (CEE) nr. 1191/69 şi nr. 1107/70 ale Consiliului, având aplicabilitate directă în România, reglementează condiţiile în care se atribuie contractele având ca obiect prestarea serviciului de transport public de călători în interiorul localităţilor;

- Cadrul legal general pentru serviciile comunitare de utilităţi publice este reprezentat de Legea nr. 51/2006 a serviciilor comunitare de utilităţi publice, cu modificările și completările ulterioare;

- Reglementarea specială a serviciului de transport public local este Legea nr. 92/2007 a serviciilor de transport public local, cu modificările și completările ulterioare;

- Ordonanţa Guvernului nr. 27/2011 privind transporturile rutiere;

- Ordinul nr. 972 din 3 octombrie 2007 pentru aprobarea Regulamentului - cadru pentru efectuarea transportului public local şi a Caietului de sarcini- cadru al serviciilor de transport public local;

- Ordinul preşedintelui Autorităţii Naţionale de Reglementare pentru Serviciile Comunitare de Utilităţi Publice nr. 272/2007 pentru aprobarea Normelor-cadru privind stabilirea, ajustarea şi modificarea tarifelor pentru serviciile de transport public local de persoane;

- Ordinul Nr. 131/1401/2019 din 17 aprilie 2019 privind documentele standard şi contractul-cadru care vor fi utilizate în cadrul procedurilor de delegare a gestiunii serviciului public de transport de persoane în unităţile administrativ-teritoriale, realizat cu autobuze, troleibuze şi/sau tramvaie.

**A. Descrierea şi identificarea serviciului, a ariei teritoriale şi a sistemului a cărui gestiune urmează fie delegată**

Serviciul de transport public local face parte din sfera serviciilor comunitare de utilitate publică şi cuprinde totalitatea acţiunilor şi activităţilor de utilitate publică şi de interes economic şi social general, desfăşurate la nivelul unităţilor administrativ- teritoriale, sub controlul, conducerea sau coordonarea autorităţilor administraţiei publice locale, în scopul asigurării transportului public local.

Transportul public local se va efectua pe raza administrativ - teritorială a Municipiului Câmpulung Moldovenesc.

Graficul de circulaţie pentru reţeaua de trasee se desfăşoară în conformitate cu programul de transport prezentat în anexa caietului de sarcini.

Documentaţia de atribuire a contractului de delegare a gestiunii serviciului va cuprinde:

 - Hotărârea Consiliului Local de stabilire a modalităţii de gestiune a serviciului;

 - Formularele tipizate, care să faciliteze elaborarea şi prezentarea ofertei şi a documentelor care o însoţesc;

  - Programul de transport;

  - Criteriile de calificare şi selecţie a ofertelor;

  - Criteriul de atribuire a contractului;

  - Modelul de Contract de delegare a gestiunii serviciului;

  - Valoarea estimată a Contractului.

**B. Situaţia economico-financiară actuală a serviciului şi starea tehnică a sistemului aferent acestuia**

 În prezent, serviciul de transport public local de persoane este organizat sub forma gestiunii delegate, potrivit Contractului de delegare a gestiunii serviciului public de transport local de persoane prin curse regulate în Municipiul Câmpulung Moldovenesc nr. 3043/2006 încheiat între U.A.T. municipiul Campulung Moldovenesc şi Societatea MANUCU COM S.R.L.

Potrivit prevederilor contractuale, durata Contractului de delegare a gestiunii Serviciului Public Local de Transport Persoane prin curse regulate pe raza Unităţii Administrativ Teritoriale a Municipiului Câmpulung Moldovenesc a fost stabilită la 6 ani începând de la data semnării.

Contractul delegării gestiunii s-a încheiat în baza Hotărârii Consiliului Local a Municipiului Campulung Moldovenesc nr. 3043/08.02.2016 privind aprobarea documentelor aferente procedurii de atribuire a serviciului public local de transport persoane prin curse regulate pe raza Unităţii administrativ-teritoriale Municipiul Câmpulung Moldovenesc.

În prezent serviciul de transport public local de persoane prin curse regulate este concesionat de S.C. Manucu S.R.L.

 Numărul total de mijloace de transport (autobuze, microbuze) cu care se desfășoară activitatea de transport public este de 3 buc. (2 operaționale + 1 rezervă).

 Veniturile operatorului sunt obţinute din vânzarea titlurilor de călătorie către populaţie şi din sumele încasate.

Preţurile biletelor de călătorie, existente în prezent, comunicate de operatorul SC MANUCU SRL sunt:

- Pentru traseul Podul Sadova – Podul Bucătarului:

a) 58 lei/lună pentru categoriile de persoane subvenţionate de Primăria Municipiului Câmpulung Moldovenesc, potrivit legii;

b) 25 lei/lună, pentru elevi, cu două călătorii zilnice;

c) 37 lei/lună, pentru elevi, cu un număr nelimitat de călătorii;

d) 50 lei/lună, pentru adulţi, cu două călătorii zilnice;

e) 70 lei/lună, pentru adulţi, cu un număr nelimitat de călătorii;

f) 2,5 lei preţul pentru o călătorie.

- Pentru traseul Centru-Buneşti:

a) 10 lei/lună, pentru categoriile de persoane subvenţionate de Primăria Municipiului Câmpulung Moldovenesc, potrivit legii;

b) 10 lei/lună, pentru elevi, cu două călătorii zilnice;

c) 18 lei/lună, pentru elevi, cu un număr nelimitat de călătorii;

d) 22 lei/lună, pentru adulţi, cu două călătorii zilnice;

e) 29 lei/lună, pentru adulţi, cu un număr nelimitat de călătorii;

f) 1 lei preţul pentru o călătorie.

În ce priveşte facilităţile acordate de către Autoritatea publică locală în beneficiul unor persoane din anumite categorii sociale vulnerabile, cadrul organizatoric este reprezentat de Hotărârea Consiliului Local al Municipiului Câmpulung Moldovenesc, în scopul aplicării prevederilor HG nr. 435/2020 privind aprobarea procedurii de decontare a cheltuielilor de transport al elevilor și aprevederilor art.84 din Legea nr. 1/2011 a educației naționale care au fost modificată prin Legea nr. 226 din 30 octombrie 2020.

Începând cu luna octombrie 2020, s-au acordat de subvenţii către prestatorul/operatorul de transport public local SC MANUCU SRL, ca diferenţă de tarif pentru unele categorii de populaţie, pentru asigurarea suportabilităţii costurilor de către utilizatori, cu respectarea legislaţiei fiscale în vigoare (art. 17, alin. (l) lit i din Legea nr. 92/2007, cu modificările şi completările ulterioare).

În conformitate cu prevederile art. 1 alin. (1) din Regulamentul (CE) nr. 1370/2007 „autorităţile competente, atunci când impun sau contractează obligaţii de serviciu public, compensează operatorii de servicii publice pentru costurile suportate şi/sau acordă drepturi exclusive în schimbul îndeplinirii obligaţiilor de serviciu public".

În cazul Municipiului Câmpulung Moldovenesc, în schimbul îndeplinirii obligaţiei de serviciu public, operatorul primeşte dreptul exclusiv de a presta serviciul de transport de călători pe teritoriul unităţii administrativ-teritoriale.

Municipiul Câmpulung Moldovenesc, poate prevede în bugetul local sume de bani cu titlu de compensaţie pentru compensarea operatorului pentru efectuarea unui serviciu care nu ar fi în mod normal sustenabil din punct de vedere economic.

Entitatea contractantă va plăti operatorului *Compensația* în cazul în care impune obligații tarifare privind practicarea unor tarife de călătorie sub nivelul tarifului mediu pe călătorie rezultat din aplicarea costului mediu pe călătorie ofertat/estimat și fundamentat de către operator în conformitate cu structura pe elemente de cheltuieli prevăzută în anexa la Normele-cadru privind stabilirea, ajustarea și modificarea tarifelor pentru serviciile de transport public local de persoane aprobate prin Ordinul președintelui A.N.R.S.C. nr. 272/2007.

Sumele aferente *Compensației* se prevăd în bugetul local și se fundamentează anual de către Entitatea contractantă potrivit formulei:

C anuală = (Tcm – Tc) x N estimat căl.

unde:

C anuală [lei]- reprezintă Compensația anuală estimată a fi plătită Operatorului;

Tcm [lei/călătorie]- tariful mediu pe călătorie, ofertat și fundamentat de către Operator în conformitate cu prevederile din Ordinul președintelui A.N.R.S.C. nr. 272/2007;

Tc [lei/călătorie]– tariful de călătorie, impus de Entitatea contractantă pe criterii sociale; N estimat căl. – numărul de călătorii estimate a fi efectuare în anul de referință.

 Compensația lunară plătită Operatorului se calculează după următoarea formulă:

C lunară = CE + Pr – V

unde:

C lunară [lei] – reprezintă Compensația lunară plătită Operatorului;

CE [lei] – total costuri eligibile, la nivelul cheltuielilor de exploatare și cheltuielilor financiare suportate de Operator pentru îndeplinirea obligațiilor de serviciu public, fundamentate în conformitate cu structura pe elemente de cheltuieli prevăzută în anexa la Normele-cadru privind stabilirea, ajustarea şi modificarea tarifelor pentru serviciile de transport public local de persoane aprobate prin Ordinul președintelui A.N.R.S.C. nr. 272/2007. Costurile eligibile CE sunt calculate cu includerea amortizării lunare a investițiilor realizate de operator din fonduri proprii și a cheltuielilor financiare aferente rambursării creditelor de investiții. Amortizarea investițiilor realizate de operator din fonduri de la bugetul local sau de la bugetul de stat nu este eligibilă;

Pr [lei] - reprezintă profitul rezonabil al operatorului, reprezentând o rată de rentabilitate a capitalului normală pentru sectorul de activitate de transport public și care ține seama de nivelul de risc al serviciului public de transport suportat de operator, aplicată la total costuri eligibile. Rata profitului rezonabil stabilită de Entitatea contractantă, pentru întreaga durată de valabilitate a contractului, care se aplică la total costuri eligibile CE este de […]%.;

V [lei] – reprezintă totalitatea veniturilor generate în legătură cu prestarea serviciului public de transport de către operator, pentru luna pentru care se acordă compensația, respectiv venituri din vânzarea Titlurilor de călătorie la care operatorul este îndreptățit, venituri din alte activități legate de prestarea serviciului public de transport și diferențele de tarif la care operatorul este îndreptățit.

 Sumele ce urmează a fi acordate anual operatorului cu titlu de *Compensație* vor fi aprobate de către Consiliu Local a Municipiului Câmpulung Moldovenesc în funcţie de estimările iniţiale și vor putea fi supuse rectificărilor ulterioare de buget, în vederea asigurării necesarului de sume până la sfârșitul anului.

**C. Investiţiile necesare pentru modernizarea, îmbunătăţirea calitativă şi cantitativă, precum şi a condiţiilor sociale, de mediu şi extinderea serviciului**

Pentru exploatarea şi dezvoltarea în condiţii normale şi în conformitate cu necesităţile de transport ale locuitorilor Municipiului Câmpulung Moldovenesc, în documentaţia de licitaţie publică ce va fi organizată, se vor prevedea:

- condiţiile de dotare pe care trebuie să le întrunească operatorii de transport (așa cum sunt definiţi de Ordonanța nr. 27/2011 privind transporturile rutiere), care vor participa la licitaţia serviciului de transport public local de persoane prin curse regulate în Municipiul Câmpulung Moldovenesc. Investițiile necesare pentru realizarea în condiții mai bune a serviciului constau în:

- amenajarea cu refugii și dotarea stațiilor cu bănci, copertine, adaposturi si semnalizarea corespunzatoare a acestora în primele 3 luni de contract;

- În afară de investiţiile menţionate mai sus ofertantul poate propune şi alte investiţii pentru care va specifica termenele concrete de finalizare.

Având în vedere că a fost deschisă pârtia de schi, iar pe perioada sezonului de iarnă are loc un aflux sporit de turiști, se impune introducerea unui nou traseu de transport public local de persoane prin curse regulate, respectiv Centru – Pârtia de schi Rarău. Acest nou traseu ar constitui o soluție pentru descongestionarea traficului pe drumul de acces către domeniul schiabil. De asemenea, se creează oportunitatea deplasării la pârtie a turiștilor cazați în unitățile de turism de pe raza municipiului. Operarea unui nou traseu de transport persoane prin curse regulate, cu capătul de traseu la Pârtia de schii Rarău - ar avea ca efect și reducerea supraaglomerării din parcarea ce deservește pârtia.

**D. Obiectivele procesului de organizare a serviciului de transport public local de călători**

Principalele obiective urmărite în procesul de organizare a serviciului de transport public local sunt:

 - asigurarea transparenţei în procedurile de achiziţie publică;

- acordarea unor facilităţi de transport anumitor categorii de persoane;

- corelarea capacităţii mijloacelor de transport de persoane cu fluxurile de călători existente;

- asigurarea continuităţii serviciilor de transport prin programele de transport sau de funcţionare, după caz, corelate cu fluxurile de călători sau de mărfuri existente;

- atribuirea serviciilor de transport public local operatorilor de transport rutier şi transportatorilor autorizaţi, în funcţie de nivelul efortului investiţional al acestora realizat în mijloacele de transport şi în infrastructura de transport.

Pentru realizarea acestor obiective procesul de organizare a serviciului de transport public local de călători se va desfăşura cu respectarea următoarelor principii:

- promovarea concurenţei între operatorii de transport, respectiv transportatorii autorizaţi, cărora li s-a atribuit executarea serviciului;

- garantarea accesului egal şi nediscriminatoriu al operatorilor de transport şi al transportatorilor autorizaţi la piaţa transportului public local;

- garantarea respectării drepturilor şi intereselor utilizatorilor serviciului de transport public local;

- deplasarea în condiţii de siguranţă şi de confort, inclusiv prin asigurarea de risc a persoanelor transportate, precum şi a bunurilor acestora prin poliţe de asigurări;

- asigurarea executării unui transport public local suportabil în ceea ce priveşte tariful de transport;

- autonomia sau independenţa financiară a operatorilor de transport şi a transportatorilor autorizaţi;

- susţinerea dezvoltării economice a localităţilor prin realizarea unei infrastructuri de transport modernă;

- satisfacerea cu prioritate a nevoilor de deplasare ale populaţiei, ale personalului instituţiilor publice şi ale operatorilor economici pe teritoriul municipiului prin servicii de calitate;

- protecţia categoriilor sociale defavorizate, prin compensarea costului transportului de la bugetul local;

**E. Prezentarea modalităţilor de administrare a serviciului public local**

Potrivit prevederilor art. 3 din Legea nr. 92/2007 „Serviciile publice de transport local fac parte din sfera serviciilor comunitare de utilitate publică şi cuprind totalitatea acţiunilor şi activităţilor de utilitate publică şi de interes economic şi social general desfăşurate la nivelul localităţilor sau al asociaţiilor de dezvoltare intercomunitară, sub controlul, conducerea sau coordonarea autorităţilor administraţiei publice locale şi de Ministerul Transporturilor în cazul transportului pe căile navigabile interioare, în scopul asigurării serviciilor publice de transport local'

În privinţa modalităţii de administrare a serviciului public de transport local, art, 21 alin. (1) din Legea nr. 92/2007 stabileşte că acesta are loc fie prin gestiune directă, fie prin gestiune delegată, iar alegerea modalităţii se face prin hotărâre a consiliului local.

În cazul gestiunii directe, legea (art. 22 alin. (1) din Legea nr. 92/2007) stabileşte că „autorităţile administraţiei publice locale îşi asumă nemijlocit prestarea serviciului public de transport local şi toate sarcinile şi responsabilităţile, potrivit legii, privind organizarea, coordonarea, exploatarea, finanţarea şi controlul funcţionării serviciului public de transport local, precum şi administrarea sistemului de utilităţi publice aferente”.

 Gestiunea directă se realizează fără parcurgerea unei proceduri de atribuire concurenţiale, prin încredinţarea serviciului unei entităţi organizate sub una dintre următoarele forme juridice:

a) servicii publice de interes local, specializate, cu personalitate juridică, înfiinţate şi organizate în subordinea consiliilor locale, prin hotărâri ale autorităţilor deliberative ale unităţilor administrativ-teritoriale respective;

b) societăţi reglementate de Legea societăţilor nr. 31/1990, republicată, cu modificările şi completările ulterioare, la al căror capital social nu există participare privată directă, cu excepţia formelor de participare a capitalului privat al altor persoane juridice controlate de respectiva unitate administrativ-teritorială care nu oferă controlul sau dreptul de veto;

c) operatori regionali, astfel cum sunt definiţi la art. 2 lit. h) din Legea nr. 51/2006, republicată, cu modificările şi completările ulterioare.

De asemenea, în privinţa sferei de aplicare a gestiunii directe, dreptul intern (art. 22 alin. (4) din Legea nr. 92/2007) face trimitere la Regulamentul (CE) nr. 1370/2007, stabilind că un contract de servicii publice de transport de călători poate fi atribuit direct doar în situaţiile prevăzute de art. 5 alin. (2) şi (4) - (6) din Regulament.

Autoritatea publică locală, în cazul serviciilor publice de transport public de călători cu autobuze în interiorul localităţilor, în condiţiile Regulamentului nr. 1370/2007, poate atribui direct contractul:

a) atunci când autoritatea decide să furnizeze ea însăşi serviciile publice de transport de călători sau atribuie contractul către o entitate juridică distinctă asupra căreia exercită un control similar celui exercitat asupra propriilor departamente (art. 5 alin. (2) din Regulamentul nr. 1370/2007);

b) atunci când valoarea medie anuală a serviciilor de transport public de călători prin autobuze este estimată la mai puţin de 1.000.000 de euro, ori se referă la prestarea anuală de servicii publice de transport de călători pe mai puţin de 300.000 de kilometri, cu precizarea că în cazul unui contract de servicii publice atribuit în mod direct unei întreprinderi mici sau mijlocii care exploatează cel mult 23 de vehicule rutiere, valorile maxime menţionate pot fi majorate fie la o valoare medie anuală estimată la mai puţin de 2.000.000 de euro, fie la prestarea anuală a unor servicii publice de transport de călători pe mai puţin de 600.000 de kilometri (art. 5 alin. (4) din Regulamentul nr. 1370/2007);

c) atunci când atribuirea directă reprezintă o măsură de urgenţă adoptată sub forma atribuirii directe a contractului sau sub forma unui acord formal de prelungire a unui contract de servicii publice, pe o perioadă maximă de 2 ani (art. 5 alin, (5) din Regulamentul nr. 1370/2010).

În ce priveşte administrarea sistemului de transport public local prin gestiune delegată, art. 23 din Legea nr. 92/2007 precizează că aceasta se realizează în conformitate cu prevederile Legii nr. 51/2006. Art. 2 lit. e) din Legea nr. 51/2006 defineşte delegarea gestiunii unui serviciu de utilităţi publice ca fiind «acţiunea prin care o unitate administrativ-teritorială atribuie unuia sau mai multor operatori, în condiţiile prezentei legi, furnizarea/prestarea unui serviciu ori a unei activităţi din sfera serviciilor de utilităţi publice a cărui/cărei răspundere o are. Delegarea gestiunii unui serviciu/unei activităţi de utilităţi publice implică operarea propriu-zisă a serviciului/activităţii, punerea la dispoziţie a sistemului de utilităţi publice aferent serviciului/activităţii delegat/delegate, precum şi dreptul şi obligaţia operatorului de a administra şi exploata sistemul de utilităţi publice respectiv."

Totodată art. 23 alin. (2) din Legea nr. 92/2007 prevede că „Procedura de atribuire a contractelor de delegare a gestiunii serviciilor publice de transport călători, de tip contracte de achiziţie publică de servicii reglementate la art. 29 alin. (8) lit. b) din Legea nr. 51/2006, republicată, cu modificările şi completările ulterioare, efectuate cu autobuze, troleibuze şi/sau tramvaie, se stabileşte de către autorităţile administraţiei publice locale/asociaţiile de dezvoltare intercomunitară/alte forme de asociere între unităţile administrativ-teritoriale competente având ca scop serviciile publice de transport local, conform prevederilor Legii nr, 98/2016, cu modificările şi completările ulterioare, sau ale Legii nr. 99/2016, cu modificările şi completările ulterioare, după caz."

În privinţa procedurii competitive de atribuire a contractului de delegare a gestiunii, art. 5 alin. (3) din Regulamentul nr. 1370/2007 stabileşte că „Procedura competitivă de atribuire adoptată este deschisă tuturor operatorilor, este echitabilă şi respectă principiile transparenţei şi nediscriminării, în urma depunerii ofertelor şi a eventualei etape de preselecţte, procedura poate presupune negocieri în conformitate cu aceste principii, cu scopul de a stabili modul optim de a îndeplini anumite cerinţe speciale sau complexe".

 **F. Motivele de ordin economic, financiar, social și de mediu, care justifică alegerea** **delegării gestiunii serviciului public de transport local de persoane**

În prezent, potrivit hotărârii autorităţii deliberative a administraţiei publice locale, Serviciul de transport public de călători în Municipiul Câmpulung Moldovenesc este organizat sub forma gestiunii delegate, prin delegarea serviciului către un operator privat, respectiv către Societatea MANUCU S.R.L.

Având în vedere considerentele de reglementare, cele de ordin economico-financiar, cele sociale şi de mediu, din perspectiva administrării sistemului de transport public local în municipiul Câmpulung Moldovenesc, se recomandă organizarea acesteia sub forma gestiunii delegate, prin organizarea unei proceduri competitive de atribuire.

Considerentele de reglementare identificate sunt următoarele:

> în cadrul structurii organizatorice a Municipiului Câmpulung Moldovenesc nu există un serviciu public de interes local având ca obiect activitatea de transport public de persoane, iar înfiinţarea şi autorizarea unui asemenea serviciu presupune adoptarea unor măsuri organizatorice complexe;

> Municipiul Câmpulung Moldovenesc nu deţine calitatea de acţionar unic sau acţionar majoritar în cadrul unei societăţi care să aibă ca obiect de activitate realizarea de transporturi de persoane;

> Nu s-a identificat existenţa unei situaţii de urgenţă care să reclame atribuirea directă a contractului.

Considerentele economico-financiare identificate sunt următoarele:

* Administrarea sistemului de transport public local de călători prin gestiune directă, în cazul Municipiului Câmpulung Moldovenesc, la acest moment ar implica costuri cu achiziţionarea dotărilor materiale necesare (mijloace de transport, bază logistică, etc.), precum şi cu adoptarea măsurilor organizatorice necesare. O asemenea măsură nu se justifică în această perioadă pentru Municipiul Câmpulung Moldovenesc.

Considerentele de ordin social şi de mediu sunt următoarele:

> Prin delegarea gestiunii printr-o procedură concurenţială, se permite accesul tuturor potenţialilor ofertanţi la competiţie, iar în urma aplicării procedurii se asigură selectarea operatorului care asigură îndeplinirea în cele mai bune condiţii a serviciului;

> Prin aplicarea unei proceduri concurenţiale se permite utilizarea unor factori de evaluare care să conducă la reducerea gradului de poluare a vehiculelor şi implicit, la îmbunătăţirea sănătăţii populaţiei;

> Prin eficientizarea sistemului de transport public local se încurajează utilizarea acestei metode de transport în detrimentul utilizării maşinilor personale;

> Municipiul Câmpulung Moldovenesc monitorizează modul de constituire al tarifelor, și modificarea acestora prin clauze stabilite în contractul de delegare și aprobarea lor de către Consiliul local;

> Municipiul Câmpulung Moldovenesc va încasa o redevență anuală ce se va indexa în funcție de indicele de inflație înregistrat în anul precedent (calculat și comunicat de direcția statistică);

> activitatea desfășurată de delegatar – prestatorul serviciului de transport călători, în regim regulat, cu autobuze/ microbuze, are o mare importanță socială, asigurând deplasarea cetățenilor orașului la și de la locul de muncă, spre instituțiile publice din centrul orașului, spre zonele de agrement, deplasarea elevilor spre și de la școlile din oraș;

> operatorul de transport public local declarat adjudecător al licitației va trebui să acorde o atenție deosebită privind dotarea mijloacelor de transport utilizate cu dispozitive antipoluante la nivelul normelor europene în materie.

 Datorită acestor aspecte, considerăm oportună delegarea gestiunii acestei activităţi operatorului de transport care va câştiga prin licitaţie traseele de pe raza Municipiului Câmpulung Moldovenesc.

**G. Nivelul minim al redevenţei, după caz**

 Prin art. 4 alin. 1 lit. c din Regulamentul nr. 1370/2007 CE privind serviciile de transport feroviar și rutier de călători se stabilesc, modalitățile de alocare a costurilor legate de prestarea de servicii. Aceste costuri pot include în special, cheltuieli cu personal, consumul de energie, redevențele aferente infrastructurii, întreținerea și reparațiile autovehiculelor de transport în comun, materialul rulant și instalațiile necesare pentru exploatarea serviciilor de transport de călători, costurile fixe și o rentabilitate adecvată a capitalului.

 Având în vedere că toate cheltuielile delegatarului sunt în final recuperate de la utilizatori, regăsindu-se în tarifele practicate, în vederea unui impact social cât mai mic, în concordanță cu politica Consiliului Local al Municipiului Câmpulung Moldovenesc, se recomandă stabilirea redevenței la un nivel de 35000 lei/an, modalitatea și termenul de plată vor fi stabilite prin contractul de delegare de gestiune. Redevența va fi indexată anual cu rata inflației publicată de Institutul Național de Statistică. Pentru nerespectarea termenului de plată a redevenţei, Operatorul datorează Autorităţii contractante penalităţi de întârziere de 0,01%/zi la suma datorată, în conformitate cu legislaţia în vigoare.

 **H. Durata estimată a contractului de delegare**

Potrivit reglementărilor aplicabile, termenul maxim pentru care se deleagă gestiunea serviciului de transport public de călători este de 10 ani, în conformitate cu prevederile art. 28 alin. (1) lit. a) din Legea nr. 92/2007 a serviciilor de transport public local și a prevederilor art. 4 alin. (3) din regulamentul CE nr. 1.370/2007 al Parlamentului European și al Consiliului din 23 octombrie 2007.

În ce priveşte premisele actuale pentru asigurarea serviciului public de transport, principala caracteristică a acesteia este că ea se realizează în formă delegată, de un operator privat, cu mijloacele materiale (inclusiv cu parcul auto şi cu infrastructura de deservire) proprii. Singurele bunuri materiale din proprietatea municipalităţii, care se predau în gestiune reprezintă staţiile de călători.

Pentru acest motiv, se propune ca durata contractului de delegare care se va încheia în urma derulării procedurii de atribuire la care se referă prezentul studiu, să fie de 6 ani, cu intrarea în vigoare a contractului preconizată a avea loc în trimestrul I al anului 2022.

În cazul în care Municipiul Câmpulung Moldovenesc achiziționează prin programele de reducere a emisiilor poluante mijloace de transport cu propulsie electrică, se va putea lua în considerare încetarea contractului de delegare înainte de termenul de expirare. Acest fapt va fi stipulat ca și clauză în Contractul de delegare.

**I. Matricea riscurilor**

Având în vedere particularităţile serviciului de transport public local de persoane prin curse regulate precum şi reglementările legale specifice, aşa cum a rezultat din prezentarea de mai sus, entitatea contractantă prezintă în continuare riscurile ce ar putea să apară în asigurarea serviciului de transport public local, repartiţia acestora între entitatea contractantă/delegatar şi operatorul economic/delegant precum şi modalitatea de gestionare a acestora.

|  |  |  |  |  |
| --- | --- | --- | --- | --- |
| Categoria de risc | Descriere | Consecinţe | Gestionare | Alocarea Riscului |
| UAT | Operator | Comun |
| Riscuri de amplasament |   |   |   |
| Structura existentă a infrastructurii de transport | Drumurile şi străzile existente pe traseele pe care se efectuează transportul local sunt sau au tendinţă să se deterioreze rapid | O uzura accentuata a mijloacelor de transport şi majorarea costurilor de întreţinere | Delegatarul, ca administrator al acestor străzi va lua toate măsurile necesare să le menţină bună stare | **X** |   |   |
| Aspecte legate de finanţarea contractului |   |   |   |
| Modificări de taxe | Pe parcursul contractului regimul de taxe şi impozite se schimba în defavoarea deîegantului | Impact negativ asupra veniturilor financiare ale delegantului şi imposibilitatea asigurării serviciului la nivelul impus | Stabilirea procentului ce îl reprezintă taxele si Impozitele din valoarea tarifului la fundamentarea acestuia şi stabliîrea modalităţii de modificare a tarifului proporţional cu aceste modificări. |   |   | **X** |
| Operare |   |   |
| întreţinere şi reparare | Defectarea mijloacelor de transport mai des decât s-a luat in considerare ducând la cheltuieli mal mart de întreţinere şl reparaţie decât cele folosite la fundamentarea tarifelor de transport. | Creşterea costurilor de operare cu efecte negative atat asupra calitatii serviciului prestate prin scaderea mijloacelor de transport utilizate, cat si asupra realizarii investitiilor planificate prin diminuarea profitului obtinut | Delegatarul a stabilit ca factor de evaluare „vechimea parcului de autovehicule\* prin care se acorda cele mai mari punctaje mijioacelor de transport cu o vechime cât mai mică, astfel încât să se diminueze probabilitatea de defectare a acestora peste limita |   | **X** |   |
| Operare | Delegantui nu poate efectua prestaţiile conform contractului | imposibilitatea asigurării serviciului la nivelul specificat în caietul de sarcini şl oferta. | Delegatarul impune prin documentaţia de atribuire (caietul de sarcini, condiţii contractuale obligatorii) condiţii care să minimizeze riscurile de a nu mai putea fi prestate serviciile de către delegant şi să examineze în detaliu încă din faza de ofertare, capacitatea viitorului delegant de a îndeplini cu succes contractul |   | X |   |
| Piaţa |   |   |   |
| Schimbări demografice | 0 schimbare demografică sau socio- economica afectează cererea pentru serviciile delegate | Venituri sub proiecţiile financiare anterioare | Prevederea de condiţii contractuale care să permită, de comun acord, modificarea prestării serviciului astfel încât acestea *să* satisfacă cererea utilizatorilor finali, însă nu mai mult de 10% din valoarea iniţiala |   |   | **X** |
| Inflaţia | Valoarea plăţilor în timp este afectată de inflaţie | Diminuarea în termeni reali a veniturilor din prestarea serviciului | în contract se prevede o modalitate de actualizare, ajustare a tarifelor pentru a compensa inflaţia. |   |   | **X** |
| Risc legal si de politica a delegatarului |   |   |   |
| Reglementarea | Existenta unui cadru statutar de reglementari care vor afecta Delegantul | Efect asupra costurilor şi veniturilor | Delegantul evaluează sistemul de reglementari şi îşi fundamenteaza oferta in consecinta |   | **X** |   |
| Schimbări legislative şi/sau de politici referitoare ia prestarea acestor servicii | Schimbare legislativă şi/sau a politicii delegatarului, care nu poate ii anticipată la semnarea contractului şi care este adresată direct, specific şi exclusiv prestării serviciului de transport, ceea ce conduce la costuri de capital sau operaţionale suplimentare din partea Delegantului, | O creştere semnificativă in costurile operaţionale ale Delegantului si/sau necesitatea de a efectua cheltuieli de capital pentru a putea raspunde acestor schimbari | Delegatarul poate sa reducă răspunderea pentru astfel de schimbări prin monitorizarea şi limitarea schimbărilor ce ar putea avea astfel de consecinţe asupra serviciului. |   |   | **X** |
| Schimbări legislative si/sau de politica la nivel naţional | Schimbare legislativă şi/sau a politicii la nivel naţional, care nu poate fi anticipata fa semnarea contractului şi care este adresata direct sau se aplica indirect şi serviciului de transport persoane, ceea ce conduce ia costuri de capital sau operaţionale suplimentare din partea Deiegantuluî | O creştere semnificativă în costuri operationaleale delegantului si/sau necesitatea de a efectua cheltuieli de capital pentru a putea raspunde acestor schimbari | Prevederea de clauze care sa reglementeze cât mai muite asemenea modificări posibile: taxe şi impozite, inflaţie, etc. |   |   | **X** |
| Forta majora |   |   |   |
| Forta majora | Forta majora astfel cum este definita prin lege, impiedica realizarea contractului | Pierderea sau avarierea activelor proiectului si pierderea/diminuarea posibilitatii de obtinere a veniturilor preconizate | Delegantul va lua masuri de asigurare a activelor implicate in asigurarea serviciului, astfel incat sa poata fi reparate sau inlocuite in cel mai scurt timp posibil |   |   | **X** |

**J. Strategia de contractare, criterii de calificare și selecție, criteriul de atribuire și factorii de evaluare, valoarea estimată a contractului**

 Prin intermediul strategiei de contractare se documentează deciziile din etapa de planificare, fundamentare şi pregătire a procedurii de atribuire a contractului de concesiune în legătură cu:

* relaţia dintre obiectul, constrângerile asociate şi complexitatea contractului şi resursele disponibile la nivel de entitate contractantă;
* contractul de concesiune propus, durata contractului şi modalitatea de îndeplinire a acestuia;
* mecanismele de plată în cadrul contractului, alocarea riscurilor în cadrul acestuia, măsuri de gestionare a riscurilor, stabilirea penalităţilor pentru neîndeplinirea sau îndeplinirea defectuoasă a obligaţiilor contractuale;
* justificările privind determinarea valorii estimate a contractului/acordului-cadru, precum şi orice alte elemente legate de obţinerea de beneficii pentru entitatea contractantă şi/sau îndeplinirea obiectivelor comunicate la nivelul sectorului administraţiei publice în care activează entitatea contractantă;
* criteriile de calificare şi selecţie ce urmează a fi utilizate şi caracteristicile pieţei căreia se adresează concesiunea;
* criteriile de atribuire şi ponderile alocate acestora;
* orice alte elemente legate de obţinerea de beneficii pentru entitatea contractantă şi/sau îndeplinirea obiectivelor comunicate la nivelul sectorului administraţiei publice în care activează entitatea contractantă;
* alte elemente relevante pentru îndeplinirea necesităţii entităţii contractante.

 Strategia de contractare este un document al fiecărei proceduri de atribuire a unui contract de delegare iniţiate de entitatea contractantă şi este subiect de evaluare a ANAP, împreună cu documentaţia de atribuire.

Criterii de atribuire/ factori de evaluare :

(1) Potrivit reglementărilor art.4 a Ordinului Nr. 131/1401/2019 din 17 aprilie 2019 fără a fi afectate dispoziţiile din Legea nr. 98/2016, cu modificările şi completările ulterioare, în cazul delegării gestiunii serviciului public de transport local sau judeţean de persoane prin curse regulate, realizat cu autobuze, troleibuze şi/sau tramvaie, indiferent de valoarea estimată a contractului aferent care face obiectul unei proceduri de atribuire desfăşurate în baza respectivei legi, entitatea contractantă utilizează unul dintre următoarele criterii de atribuire:

 a) cel mai bun raport calitate-preţ;

 b) preţul cel mai scăzut.

 (2) În cazul delegării gestiunii serviciului public de transport local sau judeţean de persoane prin curse regulate, entitatea contractantă utilizează, în aplicarea criteriului de atribuire prevăzut la alin. (1) lit. a), factorii de evaluare prevăzuţi la art. 231 alin. (5) din Legea nr. 92/2007, cu modificările şi completările ulterioare."

Factorii de evaluare a ofertelor utilizați în aplicarea criteriului de atribuire, în serviciile de transport rutier de călători sunt:

 a) vechimea medie a parcului de autobuze/ microbuze;

 b) clasificarea mijloacelor de transport;

 c) nivelul tarifului;

 d) dotarea cu instalaţie de aer condiţionat;

 e) capacitatea de transport;

 f) norma de poluare a mijlocului de transport;

 g) utilizarea combustibililor alternativi, astfel cum sunt definiţi în Legea nr. 34/2017 privind instalarea infrastructurii pentru combustibili alternativi.

Fără a aduce atingere dispoziţiilor legale sau administrative privind remunerarea anumitor servicii, entitatea contractantă şi-a bazat decizia de atribuire a contractului de delegare a gestiunii serviciului de transport public local de persoane, prin curse regulate, prin utilizarea criteriului de atribuire „cei mai bun raport calitate-preţ", precum şi a factorilor de evaluare prevăzuţi în documentaţia de atribuire, factori care includ aspecte calitative, de mediu şi/sau sociale în legătură directă, obiectivă şi relevantă cu obiectul contractului.

 În stabilirea factorilor de evaluare utilizaţi pentru determinarea ofertei celei mai avantajoase din punct de vedere economic în baza criteriului de atribuire cel mai bun raport calitate-preţ,

 Astfel, în stabilirea şi justificarea factorilor de evaluare, entitatea contractantă urmăreşte îndeplinirea cumulativă a următoarelor condiţii:

* factorii de evaluare au ca scop identificarea ofertei celei mai avantajoase din punct de vedere economic, au legătură directă cu obiectul şi natura contractului şi reprezintă un avantaj pe care entitatea contractantă îl poate obţine prin utilizarea factorului respectiv;
* factorii de evaluare nu conferă entităţii contractante o libertate de stabilire a câştigătorului nelimitată, întrucât la baza deciziei de atribuire s-a stabilit un set bine determinat de criterii obiective, care sunt atât calitative cât şi cantitative;
* factorii de evaluare s-au stabilit în conformitate cu reglementările, între acestea fiind induse şi reglementările privitoare la publicitate, astfel că aceşti factori sunt menţionaţi în documentaţia de atribuire, operatorii economici având posibilitatea să ia la cunoştinţă existenţa şi scopul acestora;
* factorii de evaluare sunt cuantificabili şi relevanţi şi respectă principiile fundamentale ale dreptului comunitar, în special principiul nediscriminării, aşa cum rezultă acesta din prevederile Tratatului referitoare la dreptul de stabilire şi libertate de a presta servicii.

 I. Factor de evaluare cu privire la componenta financiară a ofertei.

 Entitatea contractantă stabileşte factorul de evaluare „**prețul ofertei**" drept factor de evaluare de natură financiară.

 Punctajul maxim acordat pentru componenta financiară a ofertei reprezintă 50 % din ponderea criteriilor de atribuire.

 Componentele factorului „prețul ofertei " sunt:

 I. **Tariful unei călătorii** (pondere 25 % )

 Algoritm de calcul: PT - punctajul pentru factorul de evaluare “tariful unei calatorii” se acorda astfel:

 **a.** pentru oferta cu cel mai scazut tarif al unei calatorii se acorda punctajul maxim alocat factorului de evaluare, respectiv 25 puncte ;

 **b.** pentru oferta (n) cu alt tarif decat cel prevazut la lit. a. se acorda punctajul astfel:

PT (n) = [tariful minim/tariful (n)] x 25.

**Tariful maxim acceptat este de 3 lei/calatorie/persoană**

 **II.** **Tariful unui abonament** cu număr nelimitat de călatorii (pondere 25%)

 Algoritm de calcul: PT - punctajul pentru factorul de evaluare “abonament cu număr nelimitat de călatorii” se acorda astfel:

 **a.** pentru oferta cu cel mai scazut tarif al unui abonament se acorda punctajul maxim alocat factorului de evaluare, respectiv 25 puncte ;

**b.** pentru oferta (n) cu alt tarif decat cel prevazut la lit. a. se acorda punctajul astfel:

PT (n) = [tariful minim/tariful (n)] x 25.

**Tariful maxim acceptat este de 75 lei/ abonament cu număr nelimitat de călatorii**

 II. Factor de evaluare cu privire la componenta tehnică a ofertei

 Punctajul maxim acordat pentru componenta tehnică a ofertei reprezintă 50,00 % din ponderea criteriilor de atribuire.

 Entitatea contractantă propune utilizarea următoare factori de evaluare care privesc componenta tehnică a ofertei:

**I.** **Vechimea parcului de vehicule** (pondere 25 %):

Vechimea mijlocului de transport n (VPn) se va calcula după următoare formulă:

VPn = Ao -Afn, unde,

Ao - anul de depunere al ofertelor,

AFn = anul de fabricaţie înscris în certificatul de înmatriculare şi cartea de identitate a mijlocului de transport *n*.

Punctajul aferent vechimii fiecărui mijloc de transport se va acorda după cum urmează:

* Pentru VP = 0 sau de tip hybrid sau electric (indiferent de anul de fabricație), se acordă 25 puncte;
* Pentru VP cuprins între 1- 5 , se acordă 20 puncte;
* Pentru VP cuprins între 6 -10 , se acordă 10 puncte;
* Pentru VP ≥ 11, se acordă 1 punct.

Pvp = punctajul pentru factorul de evaluare „vechimea parcului de autovehicule'' se calculează după următoarea formulă:

Pvp= (Pvpl+…+Pvp4)/4, unde:

Pvpl = punctajul acordat pentru vechimea mijlocului de transport 1 din listă;

Pvp4= punctajul acordat pentru vechimea mijlocului de transport 4 din listă;

Punctele se cumulează pentru fiecare autovehicul în parte, şi se face media aritmetică a acestora.

În punctajul total nu se calculează autovehiculele de rezervă.

 **II. Numărul de locuri pe scaune** (ponderea: 25,00 %) :

 Algoritm de calcul: Punctajul pentru factorul de evaluare “locuri pe scaune” se acorda astfel:

**a.** pentru oferta cu cele mai multe locuri pe scaune se acorda punctajul maxim alocat factorului de evaluare, respectiv 25 puncte;

 **b.** pentru oferta (n) cu alt număr de locuri pe scaune decat cea prevazută la lit. a. se acorda punctajul astfel:

PR (n) = [numărul de locuri pe scaune (n)/număr de locuri pe scaune maxim] x 25

 Punctele se cumulează pentru fiecare autovehicul în parte şi se face media aritmetică a acestora.

 Punctajele rezultate pentru aspectele economice şi financiare ale ofertei şi pentru aspectele tehnice ale ofertei pentru fiecare ofertant în parte se vor însuma şi în funcţie de valorile punctajelor realizate, se va adjudeca oferta câştigătoare, pentru punctajul cel mai mare.

 Valoarea anuală estimată a contractului este de 950000 lei. Pentru o durată de contract de 6 ani rezultă o valoare estimată a contractului de 5.700.000 lei.

**K.** **Garanția de participare**

 Ofertanții vor prezenta obligatoriu la procedura de atribuire a contractului de delegare, garanția de participare.

 Delegatarul solicită participanţilor la procedura de delegare a gestiunii serviciului de transport public local de persoane prin curse regulate în Municipiul Câmpulung Moldovenesc să depună o garanţie de participare, în cuantumul stabilit prin contractul de delegare a gestiunii. În conformitate cu prevederile art. 35, din HG nr. 395/2016 pentru aprobarea Normelor metodologice de aplicare a prevederilor referitoare la atribuirea contractului de achiziție publică/acordului-cadru din Legea nr. 98/2016 privind achizițiile publice valoarea garanției de participare nu poate depăşi 1% din valoarea estimată a contractului de achiziţie publică

Garanţia de participare are drept scop protejarea entităţii contractante faţă de riscul unui comportament necorespunzător al ofertantului pe toată perioada implicării sale în procedura de atribuire.

 Pentru o evaluare și raportare unitara ale cuantumului aferent garanției de participare, echivalența pentru o garanție de participare depusă în euro, sau in orice alta moneda, se va face la cursul BNR din data anterioară datei limită de depunere a ofertelor cu 5 zile.

 Informatii suplimentare privind cursul de schimb BNR:

<http://www.bnr.ro/Cursul-de-schimb-524.aspx> Garanţia de participare se poate constitui: prin virament bancar, către:

 Primaria Câmpulung Moldovenesc, CIF 4842400,

 IBAN - RO36TREZ5295006XXX000051 – Trezoreria Câmpulung Moldovenesc.

 În cazul în care ofertantul îşi retrage oferta înainte de împlinirea termenului limită de deschidere a ofertelor, concedentul are obligaţia să- i restituie garanţia de participare în termen de 5 zile de la primirea unei solicitări în scris.

 Ofertantul va pierde garanţia de participare la licitaţie dacă îşi retrage oferta înainte de desemnarea câştigătorului sau dacă, fiind declarat câştigător, refuză să semneze contractul de delegare a gestiunii.

 Garanţia de participare la licitaţie a ofertantului declarat câştigător va fi reţinută de către delegatar până la momentul semnării contractului de delegare.

 Delegatarul este obligat să restituie celorlalţi ofertanţi garanţia de participare la licitaţie, în termen de 7 zile de la desemnarea ofertantului câştigător.

 În cazul extinderii perioadei de valabilitate a ofertei, perioada de valabilitate a garantiei de participare va fi prelungită în mod corespunzător.

 Oferta este respinsă dacă nu este prezentat documentul de constituire a garanţiei de participare, în cuantumul, forma şi având perioada de valabilitate solicitate, sau dacă aceasta are o valoare mai mică decât cea solicitată.

**M. Garanția de buna execuție :** 1 % din valoarea anuală a contractului**.** Garanţia trebuie să fie irevocabilă. În cazul neconstituirii garanției de bună execuție în termen de 15 zile de la data semnării contractului și în cuantumul fixat prin contractul de delegare a gestiunii, acesta devine nul de drept, imediat după data scadentă de constituire a garanției de bună execuție.

 În conformitate cu prevederile art. 39, din HG nr. 395/2016 pentru aprobarea Normelor metodologice de aplicare a prevederilor referitoare la atribuirea contractului de achiziție publică/acordului-cadru din Legea nr. 98/2016 privind achizițiile publice:

„(4) Autoritatea contractantă stabileşte valoarea garanţiei de bună execuţie prin raportare la complexitatea contractului de achiziţie publică/contractului subsecvent care urmează a fi executat, care însă nu trebuie să depăşească 10% din preţul contractului, fără TVA.”.

 Garanţia de bună execuţie a contractului se constituie în scopul asigurării autorităţii contractante de îndeplinirea corectă a contractului de delegarea a gestiunii serviciului de transport public local de persoane prin curse regulate în Municipiul Câmpulung Moldovenesc și de plata redevenței anuale garantate la termenele stabilite.

 Garanția de bună executie indică gradul de preluare a riscului de ofertă de către delegant.

 Delegantul are obligaţia ca, în termen de 15 de zile de la data semnării contractului, să constituie garanţia de bună execuție.

 Garanţia de bună execuție se constituie prin virament bancar, sau printr-un instrument de garantare emis în condiţiile legii. Informații suplimentare privind cursul de schimb BNR:

<http://www.bnr.ro/Cursul-de-schimb-524.aspx>

 Garanţia de bună execuție se poate constitui prin virament bancar: Primăria Câmpulung Moldovenesc, CIF 4842400,

IBAN RO36TREZ5295006XXX000051 –Trezoreria Câmpulung Moldovenesc.

 Garanţia de bună execuție trebuie să fie constituită în suma corespunzătoare nivelului ofertat şi pentru toată durata contractului de delegare a gestiunii serviciului de transport public local de persoane.

 Prezentul studiu de oportunitate se constituie Anexa la Hotararea Consiliului Local nr.................................. privind aprobarea acestuia, a procedurii de atribuire a contractului de delegare a gestiunii serviciului public de transport local de persoane, a redeventei minime garantate și a duratei contractului de delegare .

*NOTĂ:*

 *Toate drepturile cu privire la prezentul Studiu de oportunitate aparțin societății comerciale Eximp Iuliana S.R.L.*

 *Elaborarea acestui Studiu de oportunitate și a intregii documentații de atribuire a Contractului de delegare a gestiunii serviciului de transport public local de persoane prin curse regulate în Municipiul Câmpulung Moldovenesc s-a făcut pentru utilizarea exclusivă în cadrul procedurilor de atribuire desfășurate de autoritatea contractantă, Primăria Municipiului Câmpulung Moldovenesc.*